C.Həsənli. Təşəkkür edirəm, Ziyafət müəllim. Hörmətli millət vəkilləri, mətbuat nümayəndələri! Bu gün insan hüquqları ilə bağlı Azərbaycanda artıq 7 ildir ki, fəaliyyət göstərən bir təsisatın – İnsan hüquqları üzrə müvəkkilin ötən il üçün, yaxud son bir ildəki fəaliyyətini müzakirə edirik. Mən həm Elmira xanımın məruzəsinin yazılı mətni ilə tanış oldum, həm də bu gün burada onun məruzəsini dinlədim. Qeyd etməliyəm ki, bu bir il ərzində İnsan hüquqları üzrə müvəkkil xeyli iş görübdür. Bunu qiymətləndirmək lazımdır. Nəzərə almaq lazımdır ki, Azərbaycan Respublikasında müəyyən təşkilatlar, nazirliklər insan hüquqlarına münasibətdə bir qədər kobud davranırlar, ölkəmizdə jurnalistlərlə bağlı müəyyən problemlər var. Bütün bunları nəzərə alsaq, məruzədə ombudsmana müraciət etmiş vətəndaşların müraciətlərinə müsbət yanaşılması, onların dəyərləndirilməsi, müxtəlif hökumət orqanları qarşısında hüquqları pozulmuş hesab edilən vətəndaşların müraciətlərinə münasibət bildirilməsi müsbət hal kimi qiymətləndirilməlidir. Bu baxımdan mən məruzəni müsbət qiymətləndirirəm, ona səs verəcəyəm. Ancaq bununla yanaşı, məruzə ilə bağlı bir-iki mülahizəmi də bildirmək istəyirəm.